आने वाले पल को यदि चित्रित करना हो तो एक प्रश्नचिह्न ही अंकित किया जा सकता है। भविष्य के गर्भ में क्या है कोई नही जानता। तबले पर थिरकती अंगुलियों ने क्या कभी कल्पना की होगी कि एक दिन उनकी दक्षता, चने-मुरमुरे की पुड़ियाँ लगाने मात्र के लिए उपयोगी रह जायेगी। सारंगी के तारों पर साधिकार फिसल, वाहवाही लूटती अंगुलियों ने कभी न सोचा होगा कि एक दिन किसी अहंकारी रईसज़ादे के द्वारा भीख में फेके गए एक पैसे की खातिर उन्हें सड़क किनारे की धूल में विचरना होगा। घर के किसी अँधेरे कोने में धूल खाती पड़ीं कठपुतलियाँ, शायद ठट्ठा मार कर हँसती होंगी कि उन्हें अपनी अंगुलियों पर नचाने वाला उनका आक़ा, पेट की आग बुझाने के लिए नियति के धागों में उलझा हुआ, स्वयं समय की अंगुलियों पर नाच रहा है।